## Program posebnog dijela državnog stručnog ispita iz djelokruga vanjskih poslova

### NN 32/1996 (26.4.1996.), Program posebnog dijela državnog stručnog ispita iz djelokruga vanjskih poslova

# **MINISTARSTVO VANJSKIH POSLOVA**

Na temelju članka 87. stavke 2. Zakona o državnim službenicima i namještenicima
i o plaćama nositelja pravosudnih dužnosti ("Narodne novine", broj 74/94,
86/94 i 7/95), utvrđujem

## **PROGRAM**

### **POSEBNOG DIJELA DRŽAVNOG STRUČNOG ISPITA IZ DJELOKRUGA VANJSKIH POSLOVA**

Članak I.

Posebni dio državnog stručnog ispita iz djelokruga vanjskih poslova
polaže se iz Predmeta i pravnih izvora utvrđenih ovim Programom.

Članak II.

Posebni dio državnog stručnog ispita polaže se usmeno i pisano. Usmeni
dio posebnog dijela državnog stručnog ispita sastoji se od provjere znanja
iz pismene zadaće i provjere znanja o poslovima na kojima radi, odnosno
za koje se priprema osoba koja je pristupila polaganju ispita.

Pisani dio posebnog dijela državnog stručnog ispita sastoji se od izrade
radnih zadaća iz djelokruga vanjskih poslova za koji se osoba koja polaže
ispit osposobljava.

Članak III.

Posebni dio državnog stručnog ispita koji se polaže na temelju pravnih
izvora koji obuhvaćaju predmet Vanjski poslovi Republike Hrvatske i organizacija
i ustroj službe vanjskih poslova Republike Hrvatske.

Članak IV.

Predmet Vanjski poslovi Republike Hrvatske i organizacija i ustroj službe
vanjskih poslova Republike Hrvatske obuhvaća slijedeće pravne izvore:

1. Bečka konvencija o diplomatskim odnosima ("Narodne novine", broj
12/93)

2. Bečka konvencija o konzularnim odnosima ("Narodne novine", broj 12/93)

3. Zakon o vanjskim poslovima

4. Zakon o sklapanju i izvršavanju međunarodnih ugovora ("Narodne novine",
broj 53/91)

5. Uredba o unutarnjem ustrojstvu Ministarstva vanjskih poslova

6. Pravilnik o uvjetima za obavljanje stručnih poslova u diplomatskoj
i konzularnoj službi ("Narodne novine", broj 23/92)

Članak V.

Službenici Ministarstva vanjskih poslova polažu posebni dio državnog
stručnog ispita školovanjem u Diplomatskoj školi Ministarstva vanjskih
poslova (u nastavku teksta: Diplomatska škola).

Službenicima koji uspješno završe jednogodišnje diplomatsko školovanje
u Diplomatskoj školi priznaje se isprava o završenom školovanju kao položeni
posebni dio državnog stručnog ispita.

Službenicima koji polože diplomatski (savjetnički) ispit u Diplomatskoj
školi priznaje se taj ispit kao položeni posebni dio državnog stručnog
ispita.

Članak VI.

Osobe koje imaju obvezu polagati državni stručni ispit za državne službenike
u tijelima državne uprave ustrojenim za upravno područje iz područja vanjskih
poslova, a nisu uključeni u diplomatsko školovanje u Diplomatskoj školi,
pripremaju se za polaganje posebnog dijela državnog stručnog ispita na
temelju pravnih izvora utvrđenih ovim Programom.

Članak VII.

Pravni izvori za polaganje posebnog dijela državnog stručnog ispita
su i sve izmjene i dopune propisa iz točke VI. ovoga Programa, kao i novi
propisi iz područja iz kojeg se polaže posebni dio državnog stručnog ispita,
a koji će stupiti na snagu nakon donošenja ovog Programa.

Članak VIII.

Posebni dio državnog stručnog ispita provodit će se po ovom Programu
od 01. travnja 1996. godine.

Članak IX.

Ovaj Program stupa na snagu osmoga dana od dana objave u "Narodnim novinama".

Klasa: 207

Broj: 521-06-96

Zagreb, 25. ožujka 1996.

Potpredsjednik Vlade i

ministar vanjskih poslova

**dr. Mate Granić,** v. r.

![](dodatni/364690.gif)

Ostalo, NN 32/1996-659